Jiří Schelinger

Jiří Schelinger (* 6. marec 1951, Bousov – † 13. apríl 1981, Bratislava) bol český rockový spevák a skladateľ.

 Životopis 
Jiří Schelinger sa narodil v dedinke Bousov, ktorou preteká potok Kurvice,  neďaleko Čáslavi. Mal o rok mladšieho brata Milana. Jeho otec Josef bol učiteľom hudby (hry na gitaru) a rodina sa presťahovala do jeho rodiska Praha-Nusle, kde chodil Jiří do základnej školy. Aj pod vplyvom otca sa i s bratom venovali hudbe. Už ako dieťa hral na klavír a neskôr na gitaru. Potom začal navštevovať stredné odborné učilište, ale štúdium za inštalatéra nedokončil.

Ako približne 17 ročný po vpáde ruských vojsk v auguste 1968 bol zadržaný a umiestnený do vyšetrovacej väzby, kde sa pokúsil o demonštratívnu samovraždu, aby bol rýchlejšie prepustený. Na jej základe podstúpil psychiatrické vyšetrenie, ktoré malo za následok získanie modrej knižky, ktorá ho oslobodzovala od služby v armáde, čo bolo pre jeho hudobnú kariéru dosť dôležité. Po prepustení z liečebne v Bohniciach sa stal kulisárom v divadle Jiřího Wolkera. V divadle vydržal asi mesiac a potom sa rozbehla jeho kariéra, keď sa stal hlavnou hviezdou v skupine Smaragd.

Jeho prvou kapelou, ktorú založil už na základnej škole a v ktorej hral na gitaru, bola Nothing But Nothing. Neskôr vystupoval v barovej kapele Iva Trojanana Smaragd. Potom nastúpil na miesto gitaristu a speváka v bluesovej kapele The Happy Five. Táto však odchádzala na angažmán do Fínska bez J. Schelingra a ten prijal ponuku Karla Šípa a stal sa členom jeho skupiny Faraon. S tou natočil v roku 1972 svoj prvý veľký hit, pieseň Holubí dům. V roku 1973 potom prešiel ku kapele Františka Ringo Čecha, s ktorou v roku 1977 koncertoval aj s kapelou Smokie v NDR.

13. apríla 1981 odišiel na pozvanie bratislavského štúdia Československej televízie do Bratislavy, kde mal natočiť na playback svoj filmový hit „Což takhle dát si špenát“. Z neznámych dôvodov Schellinger, vtedy 30-ročný, skočil zo Starého mosta do Dunaja. Jeho mŕtve telo bolo údajne vylovené z vody 7. mája 1981 pri osade Bodíky, v katastrálnom území obce Horný Bar. To, že jeho telo nebolo identifikované nikým z jeho rodinných príslušníkov alebo aspoň známych, viedlo niektorých jeho fanúšikov k domnienke, že skok prežil a žije niekde v ústraní. Jeho brat Milan Schelinger povedal, že základné informácie dostal od polície, až keď prišiel s Jiřího manželkou do Bratislavy. Tiež tvrdil, že jeho telo bolo nájdené až na brehoch Dunaja neskôr v Maďarsku, kde bol následne pochovaný ako neznámy muž. Napriek tomu, že tvrdil, že po rokoch získal pitevnú správu popisujúcu telo speváka rozdielne oproti skutočnosti, v roku 2021 povedal, že to skutočne bolo telo Jiřího, pretože mal v nohaviciach kľúče od ich auta, ktoré jeho manželka nemohla nájsť.

Jeho brat Milan ale aj spoluhráč František Ringo Čech spomínajú na Jiřího nielen ako hudobníka ale aj ako premýšľavého človeka. Veľa čítal a veľmi sa zaoberal politikou. Neskôr mal ale skoro až samovražedné politické tendencie. S bratom sa napríklad zoznámili s Václavom Havlom. Zoznámil sa totiž so skupinou ľudí okolo Viktor Faktora (bol to brat jeho druhej manželky, ktorý v rokoch 1967-73 žil v exile), ktorá vydávala samizdatový denník Kúpeľný hosť. Podľa Ringa Čecha táto skupina Jirku veľmi ovplyvňovala a "mal som čo robiť, aby som ho presvedčil, aby nepodpisoval Chartu 77".

Pri príležitosti šesťdesiateho výročia jeho narodenia (a tridsiateho výročia jeho smrti) bol v marci 2011 na dome, v ktorom žil v Prahe v ranom detstve (Čestmírova 18, Praha Nusle), odhalená jeho busta s pamätnou tabuľou.

Schelinger bol pochovaný na Olšanskom cintoríne v Prahe.

Bol dvakrát ženatý. Od neho staršiu Alenu si bral ešte počas pôsobenia v skupine Smaragd. V manželstve sa narodila dcéra Andrea. Druhý krát sa ženil ako 26 ročný a zobral si Jitku Poledňákovú.

Napriek svojmu krátkemu životu sa stal Schelinger legendou československého bigbítu. Jeho spev je dodnes jedným z najcharakteristickejších v českej rockovej histórii, spevákove hity sú stále známe.

 Diskografia 
LP albumy
 (1973) „Holubí dům“ / „René, já a Rudolf“ (Supraphon, SP) 
 (1973) „Boty děravý“ / „Dráty pletací“ (Supraphon, SP) 
 (1974) „Tak ať“ / „Ať jdou dál“ (Supraphon, SP) 
 (1974) „Proč potápěč pláče“ / „Jabloňový list“ (Supraphon, SP) 
 (1975) „Sim-sala-bim“ / „Formule“ (Supraphon, SP) 
 (1975) „Matko má, nedovol“ / „Co je to mezi námi“ (Supraphon, SP) 
 (1975) „Jsem svítání“ / „Já to vím“ (Supraphon, SP) 
 (1975) „Dělám hú“ / „Tornádo“ (Supraphon, SP) 
 (1975) Báječní muži (Supraphon, LP) (spolu s Viktorom Sodomou a skupinou F. R. Čecha)
 (1975) Nemám hlas jako zvon (Panton, LP)
 (1975) Ovoce z naší zahrádky (Supraphon, LP) – Album nemá žiadny názov, ale podľa fotografie na obale sa vžil uvedený.
 (1976) „Šípková Růženka“ / „Sníh a mráz“ (Supraphon, SP)
 (1976) „Já se mám“ / „Léto s tebou“ (Supraphon, SP)
 (1976) „Trambus“ / „Zpověď“ (Supraphon, SP)
 (1976) „Evženie“ / „Ptají se lidé“ (Supraphon , (SP)
 (1976) „Moudrý strýček Véna“ / „Švihák lázeňský“ (Supraphon, SP)
 (1977) Hrrrr na ně (Supraphon, LP) 
 (1979) Nám se líbí…, (LP)

CD albumy
 (1990) Holubí dům (Supraphon, CD)
 (1991) Hledám cestu zpátky, CD)
 (1992) Hrrrr na ně (Supraphon, CD) (reedícia LP-1977)
 (1993) Singly 1972-1978 (Supraphon, CD)
 (1993) Nemám hlas jako zvon , (Panton, CD), (Jiří Schelinger a Skupina F.R.Čecha)(reedice LP-1975)
 (1996) Nám se líbí… (, CD)
 (1997) Holubí dům (Bonton music, CD) (Rock komplet 1973 - 1976)
 (1998) Lupič Willy (Bonton music, CD) (Rock komplet 1976 - 1980)
 (2001) Holubí dům  (Areca Multimedia, CD)
 (2002) Jsem svítání (Bonton music, CD) (výber z nevydaných nahrávok z rokov 1973-1981)
 (2003) Jahody mražený (Supraphon, CD) (Ty nejlepší 1973 - 1981)
 (2006) Jsem prý blázen jen (Supraphon, CD)
 (2007) Holubí dům (Supraphon, DVD)

 Kompilácie 
 (2003) To byl váš hit - 70. léta (Levné knhy, FR Centrum -11. „Holubí dům“)
 (2006) Legendy českého popu 70.léta (Universal Music -09. „René, já a Rudolf“) 
 (2006) První originální Karaoke (Universal Music, DVD -02. „Holubí dům“)
 (2007) 40 největších hitů - Karel Svoboda (Universal Music -18. „Což takhle dát si špenát“/11. „Hudba radost dává“)
 (2007) Hity z českých filmů a pohádek 1+2 (Popron, -02. „Což takhle dát si špenát“ -cd2/19. „Hop, a je tu lidoop“-cd2)
 (2007) Platinum Collection - Karel Svoboda (EMI, 10. „Což takhle dát si špenát“)

 Film, televízia a filmová hudba 
 Romance za korunu, 
 Trhák,
 Kufor plný nádejí (televízna komédia),
 S filmom sú spojené jeho piesne k rovnomenným filmom Hop - a je tu lidoop, 
 Což takhle dát si špenát.

 Iné projekty 

 Literatúra 
 Petr Bošnakov, Milan Schelinger: Jiří Schelinger: Život a… 1951 - 1981, Levné knihy KMa, Praha 2003, ISBN 80-7309-132-1

 Referencie 

 Externé odkazy  	
 Jiří Schelinger na Osobnosti.cz

 Zdroj 

Kategória:Českí rockoví speváci
Kategória:Českí popoví speváci
Kategória:Českí rockoví gitaristi
Kategória:Českí popoví gitaristi
Kategória:Českí skladatelia modernej hudby
Kategória:Českí vegetariáni
Kategória:Úmrtia utopením